iPad dumper EU’s energimærkning – Apple raser

Når du fremover står i butikken og kigger på en ny tablet, vil du møde et velkendt farveskema: EUs energimærkning, der rangerer produkter fra grøn A til rød G. Og hvis du kigger på en iPad, skal du kigge langt nede ad skalaen – alle iPad-modeller med undtagelse mini’en scorer nemlig bundkarakteren G.

Det huer naturligvis ikke Apple – og i et 44 sider langt dokument langer tech-giganten kraftigt ud efter de nye EU-regler, der fra 20. juni 2025 kræver, at smartphones og tablets tydeligt viser forbrugerne, hvor energieffektive og holdbare de er – og hvor lette de er at reparere.

Ifølge Apple er reglerne fyldt med smuthuller, upræcise definitioner og testmetoder, der i praksis kan give vidt forskellige resultater, afhængigt af hvordan de tolkes. Det betyder, at forbrugerne risikerer at få et misvisende billede af, hvor energieffektive produkterne faktisk er. Siger Apple.

Særligt iPad-scoren vækker vrede i Cupertino. De mener ikke, at skalaen for tablets tager højde for avanceret skærmteknologi, ydeevne eller reelle brugsmønstre. En billig, simpel tablet kan få en god score, mens en professionel iPad Pro dumper, selvom den er ekstremt energieffektiv og bygget til at holde i mange år, mener Apple.

“EEI-skalaen for tablets sætter mere avancerede og kapable enheder i en klar ulempe, fordi den ikke tager højde for skærmstørrelse, opløsning, displayteknologi eller produktets tiltænkte brugsscenarie. En 7-tommer, lavopløselig tablet til primært læsebrug vurderes efter samme skala som en 13-tommer professionel tablet med laptop-lignende ydeevne,” skriver selskabet.

iPhone topper heller ikke

Mens iPad dumper, slipper iPhone noget bedre fra den europæiske energimærkning. Her scorer alle iPhone-modeller et B, hvilket placerer dem i den pæne ende af skalaen – men stadig et godt stykke fra topkarakteren A. Og det er faktisk med vilje, indrømmer Apple.

“Alle modeller af iPhone pr. juni 2025 kvalificerede sig til en EEI-klasse A. Vi valgte dog at nedgradere resultaterne til klasse B for at minimere sandsynligheden for, at et tredjepartslaboratorium, der tolker reglerne anderledes, opnår en lavere karakter,” lyder det fra Apple i dokumentet.

Lettere at træffe bevidste valg

Trods kritikken vil Apple naturligvis følge reglerne, men opfordrer til en hurtig afklaring og fælles standarder, der kan sikre ensartede og retvisende tests. Indtil da må iPad leve med det kedelige, røde G-mærke – uanset hvor avanceret den er under overfladen.

Ligesom på vaskemaskiner og køleskabe skal det nye mærke guide forbrugerne til at vælge mere bæredygtige produkter. EU forventer, at mærkningen både hjælper miljøet og gør det lettere for forbrugerne at træffe bevidste valg.

iPad dumper EU’s energimærkning – Apple raser