Nu kan du skifte størrelse på iPad’ens ikoner

Apple udgav i aftes den femte betaudgave af iPadOS og den indeholdt et par overraskelser. Ikke mindst en hidtil uannonceret mulighed for at skifte størrelsen på ikonerne på hjemmeskærmen. Eller rettere: Man kan vælge mellem mange små ikoner eller færre store.

iPadOS introducerer allerede muligheden for at bruge noget af skærmarealet på en fast ”I dag”-oversigt, hvor man kan få en oversigt over dagens kalenderaftaler, sportsresultater, nyheder, batteristatus og meget mere – og det går ud over mængden af ikoner / apps der kan vises på resten af skærmen. Den nye mulighed skal kompensere for det.

Der kan vælges mellem at have 20 eller 30 ikoner på skærmen. Funktionen ligger udelukkende i iPadOS og ikke i iOS 13 til iPhone.

Den nye betaudgave indeholder også en række nye skærmbaggrunde, en mere følsom volumenkontrol med 34 trin og en række nye Genveje.

iPadOS forventes at blive lanceret sammen med de nye iPhone-modeller til september, men Apple har allerede gjort det muligt for nysgerrige (og modige) sjæle at hente en offentlig betaudgave af styresystemet.

Nu kan du skifte størrelse på iPad’ens ikoner